நான் மாடியில் எழுதிக்கொண்டிருந்தபோது கீழிருந்து அவள் வந்து என்னை இரவு உணவுக்கு அழைத்தாள். கீழே சென்றேன். உள்ளே அறையில் எனக்கும் கிருஷ்ணனுக்கும் இலைபோட்டிருந்தாள். கிருஷ்ணன் ஏற்கனவே மகிழ்ச்சியால் பற்களைக் காட்டியபடி அமர்ந்திருந்தான். என்னைக் கண்டதும் ”வா ..வந்து உக்காரு” என்று தடுக்கில் தட்டிக்காட்டினான். நான் அமர்ந்துகொண்டதும் அவள் சோறும் தேங்காய்க்குழம்பும் முருங்கைக்கீரைப் பொரியலும் பரிமாறினாள். நான் மதியம் சாப்பிட்டிருக்கவில்லை என்பதனால் அவை மிகவும் சுவையாக இருந்தன. கிருஷ்ணன் உருட்டி உருட்டித் தின்றுகொண்டே இருந்தான். நடுவே என்னை நிமிர்ந்து பார்த்து ஒரு சிரிப்பு.